Didysis Jenisiejus
Didysis Jenisiejus (rus. Большой Енисей), Bij Chemas (tuv. Бий-Хем) – upė Rusijoje, Pietų Sibire, Tuvoje; dešinioji Jenisiejaus ištaka. Išteka iš nedidelio Kara Balyko ežero Rytų Sajane. Teka į rytus ir pietryčius daugiausia kalnuotomis vietovėmis. Žemupyje teka Tuvos duburiu. Ties Kyzylu susilieja su Mažuoju Jenisiejumi (Ka Chemu) ir sudaro Jenisiejų (Ulug Chemą). Upė laivuojama 285 km nuo žiočių. Didžiuoju Jenisiejumi buvo plukdoma mediena. Didžiausi intakai: Azasas, Chamsara, Systyg Chemas.